[{"text_idx": "#000000", "text": "Ar o\u0302l hyfforddi yng Ngholeg Celf Derby, ehangodd Nic Collins ei brofiad trwy weithio fel taflwr mewn crochendai yn yr Eidal a\u2019r Almaen. Yn 1988 symudodd i Ddyfnaint a sefydlu ei weithdy cyntaf yn Powdermills ac yn 2000 symudodd i Moretonhamstead. Ymatebodd i\u2019r amgylchedd gwledig gwyllt trwy wneud potiau yn aml gyda clai o ffynhonellau lleol a thechnegau tanio hefo pren. Mae traddodiadau ac odynau crochenwaith hy\u0302n yn dylanwadu arno ynghyd ag addasiadau ac arbrofion i greu gwaith cyfoes. Mae\u2019n rhan o grw\u0302p o tanwyr pren arbrofol gan gynnwys y crochenwyr Clive Bowen a Svend Bayer sydd weithiau\u2019n cynorthwyo wrth danio odynau ei gilydd. Mae\u2019r rhain yn ddigwyddiadau hir a llafurus, sydd yn cynnwys ffrindiau\u2019n gweithio mewn shifftiau 6 awr, yn para hyd at 80 awr ac yn tanio i dymheredd o 1300C. Mae\u2019n brwdfrydig am yr effeithiau a gyflawnir gan wahanol glai, gwydredd lludw a shino a thaniadau lluosog i greu arwynebau hefo gweadau amrywiol. Mae ei waith newydd yn cynnwys darnau cerfluniol mawr wedi\u2019u tanio gan ddefnyddio clai gwlyb. Yng Ngw\u0302yl Ryngwladol y Crochenwyr 2005, adeiladodd Nic Collins odyn anagama arbrofol dros ddau ddiwrnod ac yna ei thanio dros dri diwrnod. Ar gyfer ICF 2019 bydd Nic yn gwneud odyn traws-ddrafft pren \u2018groundhog\u2019. Noddir y gweithgaredd hwn gan Cromartie Hobbycraft."}, {"text_idx": "#000001", "text": "\u201cDechreuodd fy niddordeb mewn tanio hefo pren mor gynnar a\u0302 fy mhrofiadau cyntaf gyda chlai. Dechreuais yng nghanol y 1970au, gan adeiladu a thanio odynau pren syml. Astudiais yn Derby o dan arweiniad y pennaeth serameg Keith Maskell. Rwy\u2019n teimlo\u2019n lwcus iawn fy mod i wedi bod yn Derby yng nghanol yr 80au. Roedd yr hyfforddiant a roddwyd yn gynhwysfawr iawn ac yn ymwneud yn bennaf a\u0302 serameg traddodiadol wedi taflu ar olwynion. Yn ystod fy nghyfnod fel myfyriwr, manteisiais yn fawr ar y pentwr o friciau ta\u0302n yn iard yr odyn, gan adeiladu a thanio llawer o odynau."}, {"text_idx": "#000002", "text": "Ar o\u0302l blynyddoedd lawer mae fy ngwaith wedi newid yn ddramatig, yn ogystal a\u0302\u2019r dulliau rwyf yn defnyddio i ddylunio a thanio fy odynau. Mae fy mhotiau, er eu bod yn dal i gael eu taflu, wedi dod yn ddarnau unigryw, mwy cerfluniol. Maen nhw\u2019n cael eu creu i fanteisio ar yr awyrgylch cythryblus yn yr odyn anagama. Mae\u2019r odyn a\u2019r tanio wedi fy ysbrydoli i wneud potiau unigol, sy\u2019n gwario 3-4 o ddiwrnodau yn yr odyn ar dymheredd o 1320C + gyda lludw tawdd yn cyfuno hefo\u2019r arwyneb a\u2019r fflam boeth yn taro\u2019r pren. Dadansoddir canlyniadau pob tanio fel arfer gan ddatgelu cyfrinach gudd newydd bob tro sydd yn fy ysbrydoli ymhellach yn yr antur di-ddiwedd o ddysgu am dan yr odyn anagama."}, {"text_idx": "#000003", "text": "Mae\u2019n gwestiwn, yr wyf yn aml yn ei ofyn i mi fy hun, fel arfer pan fyddaf wrth ymyl crochenydd mewn ffair sydd yn creu potiau addurnedig mewn lliwiau llachar sydd yn gwerthu\u2019n dda ac yn boblogaidd dros ben. Yn aml iawn dwi\u2019n clywed sylwadau negyddol gan bobl sydd ddim hyd yn oed yn cymryd amser i stopio ac edrych!"}, {"text_idx": "#000004", "text": "Mae fy mywyd cyfan wedi bod ar gyrion \u2018normal\u2019, dyna ddwi\u2019n ei fwynhau! Pam na allaf wneud potiau sy\u2019n gwerthu\u2019n hawdd? Ond yna weithiau bydd rhywun arall yn gweld y tu hwnt i ffasa\u0302d y pot brown ac yn mynd i mewn i barth y llu o liwiau cynnil, gweadau a marciau fflam hudolus a chreithiau. Mae pob pot o\u2019r taniad hir yn cofnodi stori\u2019r ta\u0302n yn falch, gyda phrofiad mae\u2019r rhain yn rhoi mewnwelediad o atgof pell o\u2019r pot hwnnw wedi\u2019i leoli yn yr odyn gyda\u2019r gwres gwyn ar o\u0302l 4 diwrnod o danio."}, {"text_idx": "#000005", "text": "Dechreuaf ddeall ei stori, y fflam uniongyrchol yn taro tu blaen y pot ac wedyn yn dawnsio ac adlamu o\u2019r pot y tu o\u0302l \u2013 y lludw tawdd yn dechrau symud yn fertigol i lawr ochr y pot \u2013 y gronynnau ffelsbar, wedi\u2019u tylino i\u2019r clai, yn ddechrau toddi a thalgrynnu yn y gwres eithafol. Mae\u2019r holl wybodaeth yma yn cael ei storio a gellir ei hadennill i ddarllen y pot. Ond hefyd mae\u2019r gerwinder, noethni, yr esgyrn yn dal i fod yno i bawb edrych arnyn nhw! Rwy\u2019n edmygu gonestrwydd y pot wedi\u2019i danio a\u0302 phren."}, {"text_idx": "#000006", "text": "Mae llawer o fy mhotiau wedi\u2019u gwneud a\u0302 chlai a allai fod yn anodd ei ddefnyddio, clai wedi\u2019i gymysgu\u2019n ffres neu efallai glai gyda cherrig ynddo, gan ei bod yn ymddangos nad yw\u2019r clai mwy amrwd a mwy unigryw ddim yn ymateb yn dda ar yr olwyn, yn cymryd eu ffurfiau gwrthryfelgar eu hunain a fy ngorfodi i weithio gyda nhw. Dyma\u2019r potiau rwy\u2019n eu mwynhau fwyaf, bron ar fin cwympo, effallai rydw i\u2019n gorfod ychwanegu mwy o glai at y toriad mawr yn datblygu yn wal y pot. Mae hyn yn fy atgoffa o \u201cadeiladu cymeriad\u201d, nid yn wahanol i\u2019r treial bywyd y mae\u2019r rhan fwyaf ohonom yn ei brofi, i lawr ar eich pengliniau er mwyn codi\u2019ch hun i fyny eto a dod yn gryfach o lawer yn barod ar gyfer yr ymosodiad nesaf. I mi mae pob tanio yn antur, yn mynd i\u2019r afael a\u0302\u2019r anhysbys."}, {"text_idx": "#000009", "text": "Ar gyfer ICF 2019, bydd Nic yn gwneud odyn traws-ddrafft pren arddull \u2018groundhog\u2019. Noddir y gweithgaredd hwn gan Cromartie Hobbycraft."}]